和林叔己詠揚守福壽林塘之韻
作者：陳淳
朝代：宋

paragraphs: 史君幽趣鍾靈臺，胸中圖畫如天開。
居閒薄發林塘勝，根原福壽兩山來。
石骨旁峙虎蹲踞，泉脈下繞龍瀊洄。
高低隨巧結亭榭，收拾造化成錦堆。
緋黄紫綠獻態度，纖洪濃淡敷條枚。
四時春色常在目，噓咻無用鄒律催。
那知禁林鳳池上，須君緩步鏘鳴瓌。
詎容袖手此山下，龜朋鶴侶相追陪。